EUROOPA KOMISJON Brüssel,12.3.2021 JOIN(2021) 5 final ÜHISARUANNE EUROOPA PARLAMENDILE JA NÕUKOGULE Macau erihalduspiirkond:















2020. aasta aruanne



ÜHISARUANNE EUROOPA PARLAMENDILE JA NÕUKOGULE MACAU ERIHALDUSPIIRKOND: 2020. AASTA ARUANNE Kokkuvõte Pärast Macau üleandmist Hiina Rahvavabariigile 1999. aastal on Euroopa Liit ja selle liikmesriigid tähelepanelikult jälginud Macau erihalduspiirkonna poliitilist ja majanduslikku arengut, mis lähtub põhimõttest „üks riik, kaks süsteemi“. EL toetab põhimõtet „üks riik, kaks süsteemi“ ja selle rakendamist. Käesolev aastaaruanne Macau arengu kohta avaldatakse kooskõlas 1997. aastal Euroopa Parlamendi ees võetud kohustusega. 2020. aastal jätkus põhimõtte „üks riik, kaks süsteemi“ rakendamine, nagu on ette nähtud Macau põhiseaduses. Macau elanike õigused ja põhivabadused olid endiselt üldiselt tagatud ning järgiti õigusriigi põhimõtet, lähtudes põhimõttest „üks riik, kaks süsteemi“. Macau meedias avaldati endiselt paljusid erinevaid seisukohti, hoolimata murest suureneva enesetsensuuri pärast. Ehkki Macau põhiseaduses ja teistes õigusaktides ei ole ette nähtud üldiste valimiste korraldamist, kutsub EL Macau ametivõime üles kaasama avalikkust suuremal määral erihalduspiirkonna juhi ja seadusandliku kogu valimistesse. Majanduslikus plaanis rakendas valitsus tõhusaid meetmeid COVID-19 leviku piiramiseks, kuid pandeemia mõjutas oluliselt erihalduspiirkonna majandust ja SKP vähenes järsult. See on suuresti seletatav asjaoluga, et hoolimata valitsuse jõupingutustest Macau majanduse mitmekesistamiseks sõltub see endiselt suurel määral hasartmängudest ja turismist. Reisipiirangute tõttu külastas aasta jooksul erihalduspiirkonda rekordiliselt vähe turiste. Astuti mõningaid seadusandlikke samme olulistes sotsiaalküsimustes, nagu miinimumpalk, ema- ja isapuhkus ning tööhõiveameteid reguleerivad õigusnormid.

Kuigi valitsus rakendas elanikkonna ja äriühingute toetamiseks meetmeid ning tööturg pidas hästi vastu, sõltub erihalduspiirkonna majanduse taastumine suuresti sellest, millal Mandri-Hiina turistid Macausse tagasi pöörduvad ja kui suurel hulgal. Pikemas perspektiivis on peamiseks strateegiaks endiselt majanduse mitmekesistamine ja piirkondlik integratsioon. I. Poliitiline ja sotsiaalne areng Macau valitsuse kõrgemate ametnike seas aasta jooksul olulisi muutusi ei toimunud. Riiklik julgeolek oli Macau valitsuse aruteludes ja avaldustes endiselt oluline teema ning keskvalitsus ergutas riikliku julgeoleku tagamiseks õiguslike ja nõuete täitmise tagamise mehhanismide kohandamist. Oktoobris asutas kohtupolitsei uue riikliku julgeoleku üksuse, mis koosneb teabeosakonnast, kuritegude uurimise osakonnast, operatiivtoe osakonnast, üldasjade osakonnast, terrorismikuritegude eest hoiatamise ja nende uurimise osakonnast ning küberturvalisuse osakonnast. Erihalduspiirkonna juht ütles oma 16. novembril tehtud poliitilises avalduses, et valitsus töötab välja seaduse konfidentsiaalsete dokumentide kaitsmiseks ja koostab kava, milles käsitletakse üksikasjalikult uusi täpsustamata menetlusi riikliku julgeoleku seaduse kontekstis. Praegu ei viita miski sellele, et Macau erihalduspiirkonnas oleks kavas luua Mandri-Hiina õiguskaitseasutus, nagu seda tehti Hongkongis. Erihalduspiirkonna juht algatas mitu avaliku halduse reformi. Ta teatas kavatsusest alustada valitsusasutuste ümberkorraldamist, mis muu hulgas hõlmab haridus- ja noorsooküsimuste ameti ja kõrghariduse ameti ühendamist. Valitsus lubas edendada e-valitsust ja parandada ametnike värbamise mehhanismi. Valitsus astus samme töötajate õiguste kaitse tugevdamiseks. Seadusandlik kogu võttis 16. aprillil vastu töötajate miinimumpalga seaduse, mis jõustus 1. novembril. Tegemist on esimese põhjaliku miinimumpalka käsitleva seadusega Macaus. Seaduses on sätestatud, et erasektori töötajad, välja arvatud koduabilised ja puudega töötajad, peavad saama seadusega ette nähtud miinimumpalka 32 Macau pataakat tunnis. Miinimumpalga suurus vaadatakse läbi iga kahe aasta tagant. Lisaks teatas valitsus puuetega inimeste palkade võimaliku puudujäägi kompenseerimise kavatsusest. Pärast demokraatiameelsete seadusandjate soovitatud meetmete korduvat tagasilükkamist teatas erihalduspiirkonna juht, et valitsus võtab töötajate õiguste kaitsmiseks vastu ametiühinguid käsitleva õigusakti. Uus tööhõiveameteid reguleeriv seadus võeti vastu 4. septembril ja see jõustub 2021. aasta märtsis. Seaduse eesmärk on kaitsta nii potentsiaalseid töötajaid kui ka tööandjaid ning selles pööratakse erilist tähelepanu välisriikidest pärit töötajatele. Näiteks ei tohiks potentsiaalsetelt töötajatelt võetav tasu ületada poolt nende töölepingus sätestatud esimese kuu põhipalgast. Seadusjärgset emapuhkust pikendati 2020. aastal 56 päevalt 70 päevale. Uute õigusnormidega on ette nähtud ka viis isapuhkuse päeva, kui varem oli isadel võimalik saada kaks tasustamata puhkusepäeva. Macau ema- ja isapuhkust käsitlevad õigusnormid on muu maailma standarditega võrreldes siiski jätkuvalt ebasoodsad. Augustis jõustus uus sotsiaaleluasemete süsteem, mis on aidanud enam kui 2 200 tingimustele vastaval leibkonnal oma elutingimusi parandada. Taskukohaste eluasemete seaduse muudatusega kohandati koduomandikava raames eluaseme taotlemise protsessi ja kehtestati uus edasimüügikord. Samuti kavandatakse täiendavate subsideeritud eluasemete pakkumist.

Macau erihalduspiirkonna valitsus astus kiireid ja otsustavaid samme COVID-19 leviku tõkestamiseks, andes muu hulgas kasiinodele korralduse peatada tegevus veebruaris kaheks nädalaks ning kehtestades tegevuse taasalustamisel kaitsemeetmed. Valitsuse kava raames tehti üldsusele taskukohaste hindadega kättesaadavaks üle 20 miljoni kaitsemaski. Pandeemia alguspäevadel muudeti Macausse sisenemise eeskirju, et vältida haigusjuhtude sissetoomist: alates 25. märtsist keelati sinna siseneda välisriikidest saabuvatel Macau mitteelanikel. 4. veebruaril peatati Hongkongi ja Macau vaheline parvlaevaühendus; 5. aprillil peatati kindlaksmääramata ajaks Macau ja Hongkongi vaheline bussiliiklus. Alates augustist alustasid Mandri-Hiina ametiasutused taas viisade väljastamist, et võimaldada oma elanikel teha Macausse puhkusereise. Kokku põhjustas COVID-19 pandeemia 46 kinnitatud haigusjuhtu, kuid mitte ühtegi surmajuhtumit. Oktoobris õigusaasta 2020/2021 avatseremoonial peetud kõnes viitas Macau kõrgeima apellatsioonikohtu esimees erihalduspiirkonna õigussüsteemi ees seisvatele probleemidele. Ta rõhutas Portugali süsteemi jätkuvat mõju põhimõtte „üks riik, kaks süsteemi“ rakendamise kontekstis, avaldades samas arvamust, et Macau ja Portugali eetikanormid, moraalsed väärtused, tavad ja kultuur on erinevad. Valitsus jätkab suure hulga valvekaamerate paigaldamist, kusjuures ametlike plaanide kohaselt peaks 2028. aastaks olema paigaldatud 4 200 kaamerat. Ametivõimude väitel on selline jälgimine õigustatud, kuna toetab kuritegevusvastast võitlust. Õigused, vabadused ja võrdsed võimalused Õigused ja põhivabadused ning õigusriigi põhimõtte järgimine oli üldiselt tagatud Macau põhiseadusega ette nähtud määral ja kooskõlas põhimõttega „üks riik, kaks süsteemi“. Ikka veel ei ole astutud ühtki sammu, et vastavalt ÜRO piinamisvastase komitee 2015. aasta detsembris esitatud soovitusele luua inimõigustega tegelev sõltumatu asutus. Ajakirjandusvabadus oli üldiselt tagatud, kuid meediamaastikule on iseloomulik ka enesetsensuuri rakendamine. Macau portugali- ja ingliskeelsete ajakirjandusväljaannete ühendus (AIPIM) tegi 18. märtsil avalduse, avaldades muret Macau ja Hongkongi hõlmamise pärast keskvalitsuse otsusega keelata kolme USA meediakanali ajakirjanikel Hiinas töötamine. AIPIMi avalduses tunti ka muret USA ja Hiina vaheliste pingete suurenemise negatiivse mõju pärast ajakirjandusvabadusele. Ülemaailmse ajakirjanduse fotonäituse „World Press Photo Exhibition 2020“ ennetähtaegne sulgemine oktoobris ilma ühegi selgituseta andis alust murelikele avaldustele, sealhulgas AIPIMilt. Mõned näitusel eksponeeritud fotod kajastasid sotsiaalseid rahutusi Hongkongis. AIPIM märkis, et „kui see on mõnede näitusel olnud fotodega seotud surve tagajärg, peame seda tõsiseks ja muret tekitavaks juhtumiks, mis osutab väljendusvabaduse piiramisele“. Kogunemisvabadus oli Macaus enamasti endiselt tagatud, kuid COVID-19 pandeemia mõjutas siiski mitmesuguste vabaduste kasutamist. Macau Ajakirjanike Liit (AJM) oli arvamusel, et valitsusasutused ei oleks pidanud COVID-19 kontrolli alla saamiseks tühistama kõiki pressikonverentse. Ajakirjanike Liit kutsus valitsuse teabebürood üles tasakaalustama epideemia vastu võitlemise vajadust teabe vaba liikumise vajadusega.

Riiklik julgeolekupolitsei lükkas tagasi Demokraatliku Arengu Liidu taotluse Taevase Rahu Väljakul toimunud repressioonide iga-aastase mälestustseremoonia korraldamiseks, viidates vajadusele hoida COVID-19 pandeemiat kontrolli all. Samuti lükati tagasi fotonäituse korraldamise taotlus. 4. juuni öösel peeti kinni demokraatiameelse seadusandja Au Kam Sani kaks tütart väidetaval ebaseaduslikul kogunemisel osalemise eest. ÜRO inimõiguste komiteele esitatud aruandes avaldas valitsusväline organisatsioon Macau Conscience muret selle pärast, et valitsus kasutab rahvatervisega seotud kartusi ära selleks, et keelustada mis tahes vormis mälestusüritused. Macau ei ole tõhusalt taganud Rahvusvahelise Tööorganisatsiooni konventsioonides sätestatud ühinemisvabadust ja kollektiivläbirääkimiste õigust. EL julgustab jätkuvalt Macaud seda tegema, sealhulgas kavandatava ametiühinguid käsitleva õigusakti kaudu. Macau jätkab jõupingutusi inimkaubanduse vastu võitlemisel. Sellegipoolest kanti Macau USA 2. tasandi jälgimisnimekirja ning USA välisministeeriumi aastaaruandes märgiti, et Macau ei täida täielikult inimkaubanduse likvideerimise miinimumnõudeid ning kohalikud ametiasutused ei ole eelmise aruandeperioodiga võrreldes suuremaid jõupingutusi teinud. EL on valmis tõhustama koostööd Macauga selles valdkonnas. Macau ei ole veel võtnud vastu kõikehõlmavat diskrimineerimisvastast õigusakti. Diskrimineerimine seksuaalse sättumuse ja sooidentiteedi alusel valmistab endiselt muret, eelkõige tööhõive, hariduse ja tervishoiu valdkonnas. Macau jätkas jõupingutusi korruptsiooni tõkestamiseks, sealhulgas korruptsioonivastase võitluse komisjoni (CCAC) töö kaudu. Korruptsioonivastase võitluse komisjon avaldas 2020. aasta mais oma aastaaruande, milles kirjeldatakse üksikasjalikult komisjoni tööd korruptsiooni tõkestamisel avalikus ja erasektoris. Erihalduspiirkonna juht lubas parandada inimeste teadlikkust ausatest valimistest ja tagada, et seadusandliku kogu 7. koosseisu valimised (mis peaksid toimuma 2021. aastal) korraldatakse ausas, õiglases, avatud ja korruptsioonivabas keskkonnas. II. Majanduslik areng COVID-19 pandeemial on olnud Macau majandusele ülisuur mõju. Kuigi valitsus on hoidnud pandeemiat erihalduspiirkonnas edukalt kontrolli all, tähendasid nii Macaus kui ka Hiinas kehtestatud reisi- ja tervishoiuga seotud piirangud seda, et aasta jooksul külastas seda maailma suurimat hasartmängukeskust väga vähe inimesi. Selle tulemusena kahanes Macau SKP 2020. aasta esimeses kvartalis eelmise aasta sama perioodiga võrreldes 48,1 %, teises kvartalis 68 % ja kolmandas kvartalis 63,8 %. Aasta jooksul vähenes erihalduspiirkonda külastanud turistide arv 85 %, olles vaid 5,9 miljonit (2019. aastal oli turiste 39,4 miljonit). Umbes 70 % Macaud külastavatest turistidest tuleb tavaliselt Mandri-Hiinast. See tähendab, et erihalduspiirkonna majanduse taastumine sõltub suuresti Hiina turistide tagasipöördumisest. Mandri-Hiina elanikele Macausse sisenemiseks viisade andmine 2020. aasta esimesel poolel praktiliselt peatus. Alates augustist hakati viisasid järk-järgult taas välja andma ja septembri keskpaigaks oli viisade väljastamine kogu Hiina elanike puhul taastunud. Kuigi selle tulemusena turistide arv mõnevõrra suurenes, jäid aasta lõpu näitajad tunduvalt allapoole Macaus tavapäraselt registreeritud näitajatest ega olnud kindla taastumise tagamiseks piisavad. Majanduslangusest hoolimata pidas tööturg hästi vastu ja töötuse määr kasvas vaid mõõdukalt (tõustes septembrist novembrini 2,9 %ni; 2019. aasta lõpus oli töötuse määr 1,7 %). Aasta esimese üheteistkümne kuu inflatsioon oli 0,1 %.

Eelarve valdkonnas pidi Macau valitsus kasutama oma reserve, et katta 2020. eelarveaastal kulusid, mis olid tingitud nõrgast majandusest, tulude (sealhulgas hasartmängumaksust saadavate tulude) vähenemisest ja avaliku sektori kulutuste suurenemisest. Sellest hoolimata on erihalduspiirkonna eelarveseisund endiselt hea ning kasutada on veel suured eelarvereservid (oktoobri lõpu seisuga 607 miljardit Macau pataakat ehk 63 miljardit eurot). Macau ettevõtjate jaoks tõid erihalduspiirkonda ja sealt välja reisimise piirangud kaasa täiendavaid tegevusraskusi. See kehtib eriti välisriikide äriühingute ja elanike kohta, kuna välismaalastel (välja arvatud Mandri-Hiina elanikel) on suurema osa aasta jooksul olnud keelatud Macausse siseneda või sinna naasta. Majanduspoliitika Erandlike asjaolude tõttu keskenduti 2020. aastal peamiselt pandeemia ohjeldamisele ja majanduse toetamisele, mistõttu võeti hulk kiireloomulisi meetmeid. Valitsus maksis tarbimistoetust 8 000 Macau pataakat (826 eurot) elaniku kohta, andis välja tervishoiuteenuste vautšereid 600 Macau pataaka (62 euro) väärtuses ning maksis tingimustele vastavatele kohalikele töötajatele ja füüsilisest isikust ettevõtjatele toetust summas 15 000 Macau pataakat (1 550 eurot). Samuti korraldas ta töötajatele tasustatud koolitust ja vähendas tööjõumakse. Ettevõtjate puhul lihtsustas valitsus ajutiselt VKEde toetuskava abikõlblikkuse kriteeriume ja hakkas rakendama VKEde pangalaenude intressitoetuse kava. Ta vabastas ka ettevõtjad turismimaksu tasumisest, vähendas kasumimaksu ja tühistas mitmesugused tasud. Rakendati äriühingute toetuskava, millest toetuse saamise eeltingimuseks oli töötajate koondamisest hoidumine kindlaksmääratud aja jooksul. Meetmete kogumaksumus ulatus hinnangute järgi 12 %-ni erihalduspiirkonna 2019. aasta SKPst. Erihalduspiirkonna juht tegi oma 2021. aasta poliitilise avalduse 16. novembril. Prioriteedid hõlmasid epideemia vastu võitlemist, keskendudes nii sissetoodud nakkusjuhtumitele kui ka nakatumiste arvu võimalikule piirkonnasisesele suurenemisele, ja majanduse elavdamise toetamist. Majanduse struktuuri tõttu sõltub selle taastumine suurel määral pandeemia arengust. Majandusarenguga seoses keskendutakse jätkuvalt turismi- ja hasartmängusektori tugevdamisele, samal ajal mitmekesistades majandust ja tihendades piirkondlikku koostööd Mandri-Hiinaga. Muud prioriteedid on linnaarendus ja avaliku halduse reform. Mis puudutab majanduse mitmekesistamist, siis kuigi pärast viie aasta arengukava (2016–2020) avaldamist on tehtud edusamme, moodustab hasartmängusektor ikka veel ligikaudu pool Macau SKPst (2012. aastal 63 %). Erihalduspiirkonna majandus sõltub endiselt suurel määral ka Mandri-Hiinast pärit turistidest. Seepärast korrati poliitilises avalduses eesmärki soodustada veelgi hasartmängudega mitteseotud turismi ning arendada tööstussektorit, konverentsi- ja messisektorit, traditsioonilist Hiina meditsiini, kaubandussektorit ja finantsteenuste sektorit. Mitmekesistamise seisukohast peetakse oluliseks ka väikeste ja keskmise suurusega ettevõtjate toetamist ja innovatsiooni soodustamist. Finantsteenuste valdkonnas on kavas luua erihalduspiirkonnas võlakirjaturg ning Mandri-Hiina finantsasutusi ja kindlustusandjaid julgustatakse asutama Macaus piirkondlikku peakontorit ja laiendama oma tegevust portugali keelt kõnelevatesse riikidesse. Ringmajandus ja kliimapoliitika on endiselt suured katsumused. Aasta jooksul algatas valitsus elektroonika- ja elektriseadmete uue ringlussevõtuprogrammi ning lubas keelata stürovahust toidunõude impordi 2021. aastal. Piirkondlik koostöö Integratsioon Mandri-Hiinaga Guangdongi-Hongkongi-Macau lahe suurpiirkonnas (Guangdong-Hong Kong-Macao Greater Bay Area, GBA) on endiselt üks Macau valitsuse peamisi prioriteete. Macau püüab GBAs tugevdada oma positsiooni maailmatasemel turismi- ja vabaajakeskusena ning muu hulgas Hiina ja portugali keelt rääkivate riikide vahelise äri- ja kaubandusalase koostöö teenuste ja finantsteenuste platvormina.

2020. aasta juunis jõustus Mandri-Hiinaga allkirjastatud tihedama majanduspartnerluse lepingu alusel sõlmitud teenuskaubanduse lepingu muudatus (muudatus allkirjastati 2019. aasta novembris). Sellega liberaliseeritakse veelgi Macau äriühingute juurdepääsu Mandri-Hiina finants-, õigus-, raamatupidamis-, ehitus- ja inseneriteenuste, kultuuri-, turismi- ja turustusteenuste sektorile. Macau arendab koos Zhuhaiga Hengqini saart, mis asub Macaust läänes Guangdongi provintsis. Macau saab saare arvelt täiendavat maad, mida saab kasutada majanduse mitmekesistamise edendamiseks ja Macau edasiseks integreerimiseks GBAsse. Sellel asuvad Macau ülikoolilinnak ja mitmesugused asutused noorte ettevõtluse, traditsioonilise Hiina meditsiini ja muude majandusharude arendamiseks. Vaadeldaval aastal esitati ettepanek Guangdongi ja Macau intensiivse koostöö piirkonna loomiseks Hengqinil ning moodustati rakkerühm. Suvel võeti kasutusele ka uus piiripunkt, mis võimaldab hõlpsamalt ületada Hengqini ja Macau vahelist piiri. Macau ja Zhuhai allkirjastasid lepingu, mille alusel anti Macaule maad, et arendada Macau elanike jaoks elamuehitusprojekti Hengqinil (projekt „Macao New Neighbourhood“), mis integreerib Macau veelgi tihedamalt Mandri-Hiinaga. III. ELi ja Macau kahepoolsed suhted 2020. aastal oli EL Mandri-Hiina järel endiselt Macau suuruselt teine kaubavahetuspartner. EL oli Macau suurim impordiallikas, kust oli pärit 31 % Macau koguimpordist. Samas oli vaid 1,6 % Macau erihalduspiirkonna kaubaekspordist suunatud Euroopasse ja EL säilitas kaubavahetuses Macauga pikaajalise kaubandusülejäägi. Selle põhjuseks on asjaolu, et Macau impordinõudlus on koos hasartmängu- ja turismisektoriga aastate jooksul pidevalt kasvanud, samal ajal kui Macau töötleva tööstuse sektor on kahanenud, andes laias laastus 1 % SKPst. Kahepoolne kaubavahetus (esimesel 11 kuul) vähenes 2020. aastal 37,3 % 702 miljoni euroni. ELi eksport Macausse vähenes sel perioodil eelmise aasta sama perioodiga võrreldes 37,0 % ehk 650 miljoni euroni, mille tulemusena tekkis 599 miljoni euro suurune kaubandusülejääk. Macau on Euroopa luksuskaupade jaoks endiselt kasvav turg – EL eksportis sinna peamiselt kvaliteetseid nahktooteid, rõivaid, kelli ja ehteid, toiduaineid ja jooke ning autosid. EL on Hongkongi ja Mandri-Hiina järel Macau suuruselt kolmas välisinvestor (kui offshore-keskused kõrvale jätta). Macau statistika kohaselt langes ELi arvele 5,2 % 2019. aasta välismaiste otseinvesteeringute kogumahust. 54 % ELi investeeringutest Macausse tegi Portugal. Eurostati andmetel moodustasid EL 27st Macausse suunatud välismaised otseinvesteeringud 2019. aastal 342 miljonit eurot ja Macaust ELi suunatud välismaised otseinvesteeringud ulatusid 1,93 miljardi euroni. Pandeemia tõttu jäi ära 2020. aastaks kavandatud ELi-Macau ühiskomitee 24. koosolek. Koosolek peetakse eeldatavasti 2021. aasta esimesel poolel. 2020. aasta detsembris vaadati WTOs läbi Macau kaubanduspoliitika. Macau tunnistati avatud majandusega riigiks, kus kõik kohaldatavad tariifid jäid 0 % tasemele ning väliskaubandus (kaubad ja teenused) moodustas 2019. aastal 117,1 % SKPst. EL jälgis Macau peamise kaubanduspartnerina kaubanduspoliitika läbivaatamist tähelepanelikult ja esitas mitmeid küsimusi. EL innustab Macaud ühinema WTO riigihankelepinguga. Keerulisest aastast hoolimata koordineerisid Macau Euroopa Kaubanduskoda (MECC) ja Euroopa Kaubanduskoda Hongkongis (EuroCham HK) ühiselt Euroopa ettevõtjate osalemist oktoobris toimunud Macau rahvusvahelisel kaubandus- ja investeerimismessil. COVID-19 pandeemiast hoolimata jätkasid EL ja Macau 2020. aastal oma pikaajalist koostööd suulise tõlke koolituse valdkonnas. Euroopa Komisjoni suulise tõlke peadirektoraadi koolitajad pakkusid Macau Polütehnilisele Instituudile pedagoogilist abi virtuaalsete kursuste ja kaugõppe ning kursuste juhtidele suunatud veebipõhiste seminaride näol.